Predkladacia správa
	
Uznesením vlády číslo 70/2003 k Finančnému memorandu 2002 Osobitného programu na podporu vyradenia Jadrovej elektrárne Jaslovské Bohunice V1 z prevádzky a následných opatrení v odvetví energetiky na Slovensku bolo ministrovi hospodárstva uložené v bode C.1. každoročne do 15. decembra predložiť na rokovanie vlády Informáciu o činnosti Medzinárodného podporného fondu na odstavenie reaktora V1 v Jaslovských Bohuniciach (BIDSF) a Projektovej manažérskej jednotky (PMJ) ustanovenej v zmysle časti 3 rámcovej dohody medzi Slovenskou republikou a Európskou bankou pre obnovu a rozvoj (EBOR).

Dňa 15. 12. 2004 bola vláde SR predložená informácia o činnosti BIDSF za predchádzajúce obdobie. Tento dokument podáva informáciu o činnosti BIDSF za obdobie od 1. 12. 2004 do 31. 10. 2005.

Kľúčové témy materiálu:

-	Ministerstvo hospodárstva SR organizovalo pravidelné zasadnutie Spoločného výboru SR a EBOR v Bratislave a aktívne participovalo na zasadnutí 7. a 8. Zhromaždenia prispievateľov v Londýne.

-	Činnosti  týkajúce sa  jadrových projektov Slovenských elektrární, a.s.:
 v rámci Projektovej manažérskej jednotky vyvíjajú svoju činnosť jednotlivé pracovné skupiny pre projekty, ktoré s v procese realizácie, a to „PMJ Konzultant, 1.fáza“, „Spoľahlivá dodávka tepla a pary: rekonštrukcia pomocnej kotolne v lokalite Bohunice“, Koncepčný plán vyraďovania JE V1“, „Vzorkovanie a analýzy rádioaktívnych sorbentov JE V1“ a „Vzorkovanie, analýza a charakterizácia RA sedimentov v skladovacích nádržiach“. 

-	V procese realizácie sa nachádza projekt  Slovenskej elektrizačnej prenosovej sústavy, a.s. „Rekonštrukcia 400 kV rozvodne Križovany“. 

Vzhľadom na informatívnu povahu materiálu tento nepodlieha medzirezortnému pripomienkovému konaniu.